## La Generalitat convoca la segona edició dels Premis a la Responsabilitat Social per a reconéixer les millors pràctiques d’empreses i entitats valencianes

*** Els guardons distingixen iniciatives en favor de les persones, l’entorn natural i l’entorn ciutadà
* En la convocatòria, que disposa d’una dotació màxima de 40.000 euros, podran participar empreses, cooperatives, entitats d’economia social, associacions i persones treballadores autònomes amb seu en la Comunitat Valenciana**

La Conselleria d’Hisenda i Economia ha convocat la segona edició dels Premis a la Responsabilitat Social, uns guardons que reconeixen les accions i bones pràctiques en la gestió de la responsabilitat social d’entitats de la Comunitat Valenciana.

La convocatòria distingix dos modalitats, d’una banda, les actuacions de responsabilitat social dirigides a les persones, i d’altra, les actuacions de responsabilitat social orientades en l’entorn natural o ciutadà, dutes a terme per les entitats durant els anys 2023, 2024 i 2025.

Estos premis, segons publica hui el *Diari Oficial de la Generalitat Valenciana* (DOGV), busquen visibilitzar i realçar les iniciatives que promouen la responsabilitat social en l’educació, la formació, la investigació i la cultura, així com la responsabilitat social en l’ocupació, el compromís amb el medi ambient i el foment del consum de productes i servicis socialment responsables.

La primera edició d’estos guardons, convocada en 2024, es va cancel·lar a causa de l’emergència provocada per la dana d’octubre, i el pressupost previst es va destinar a les labors d’emergència. No obstant això, les entitats que van presentar candidatura en la primera edició de 2024 podran tornar a participar amb el mateix projecte, presentant la documentació actualitzada, o bé presentar iniciatives noves.

Podran optar als premis les empreses, incloent les cooperatives i entitats d’economia social, entitats, organitzacions i associacions privades, i treballadores i treballadors autònoms, que compten amb centres de treball, oficines o establiments en el territori de la Comunitat Valenciana.

**Premis de 2.300 a 7.000 euros**

La convocatòria compta amb una dotació total de 40.000 euros, que es repartirà en premis de 7.000, 4.000 i 2.300 euros en cada una de les tres categories previstes. La primera reconeixerà universitats, entitats del sector públic i organitzacions socials, a més de corporacions de dret públic, associacions privades i entitats de l’economia social. La segona categoria estarà dirigida a les empreses de més de 50 treballadors, mentres que la tercera distingirà als autònoms i xicotetes empreses amb plantilles de fins a 50 empleats.

El jurat prendrà en consideració els projectes que s’hagen vinculat de manera especial amb les labors de reconstrucció després de la dana, sense que el projecte o mamprenedoria realitzada constituïsca necessàriament comesa habitual de l’entitat seleccionada.

Així mateix, el jurat també podrà atorgar mencions especials sense dotació econòmica a projectes que, per la seua qualitat o impacte, meresquen reconeixement.

**Terminis i presentació de candidatures**

Les entitats i persones interessades podran presentar les seues candidatures en el termini d’un mes a partir de la publicació de la convocatòria en el DOGV. La sol·licitud ha de fer-se per via telemàtica en la seu electrònica de la Generalitat, a través d’este [enllaç](https://www.gva.es/va/inicio/procedimientos?id_proc=9638), disponible des de demà dia 19.

El procés de valoració atorgarà fins a 100 punts per projecte en funció de criteris com el nombre de persones beneficiades, els valors protegits, el grau d’execució de les iniciatives i la inscripció en el Registre d’entitats valencianes socialment responsables.

El procediment de concessió dels premis serà en règim de concurrència competitiva i la seua resolució es farà pública en un termini màxim de sis mesos.

Fecha: 18/09/2025